Συγκριτική αξιολόγηση των μεθόδων εκτίμησης της ξηροδερμίας των πελμάτων σε άτομα με σακχαρώδη διαβήτη και συσχέτιση με την περιφερική νευροπάθεια
Authors: Τσώκος Νικόλαος 
Published: September 2021

Ο σακχαρώδης διαβήτης είναι διαταραχή μεταβολισμού της γλυκόζης με μικροαγγειοπαθητικές και μακροαγγειοπαθητικές επιπλοκές. Η περιφερική νευροπάθεια και οι επιπλοκές από τα κάτω άκρα συνεισφέρουν στην αύξηση της νοσηρότητας και τη μείωση της ποιότητας ζωής των διαβητικών ασθενών. Η ξηροδερμία των πελμάτων μπορεί να αποτελεί μια πρώιμη εκδήλωση της διαβητικής νευροπάθειας και έχει συσχετισθεί με την εμφάνιση ελκών στα κάτω άκρα. Ωστόσο,δεν υπάρχει καμιά αξιολόγηση της επίδοσης των διαφόρων μεθόδων που χρησιμοποιούνται για την εκτίμηση της ξηροδερμίας των πελμάτων για τη διάγνωση της περιφερικής διαβητικής νευροπάθειας.Σκοπός της διατριβής ήταν να καταγραφούν οι δυνατοί τρόποι αξιολόγησης της ξηροδερμίας των πελμάτων στα άτομα με σακχαρώδη διαβήτη και η συσχέτισή τους με την περιφερική διαβητική νευροπάθεια.Υλικό και μέθοδοι: Συνολικά 98 διαβητικοί ασθενείς (38 γυναίκες, μέση ηλικία 58.8 ±11.0 έτη) συμμετείχαν στη μελέτη. Η ξηροδερμία εκτιμήθηκε με τη δερματική δοκιμασία NeuropadTM και με πίνακες που διαμορφώθηκαν από την EEMCO[European Group on Efficacy Measurement of Cosmetics: Overall dry skin score(ODS), και άθροισμα συμπτωμάτων όσον αφορά τα συμπτώματα αποφολίδωσης,τραχύτητας, ερυθρότητας και σπασιμάτων (SRRC)].Η ύπαρξη περιφερικής νευροπάθειας εκτιμήθηκε με την αξιολόγηση του δείκτη συμπτωμάτων νευροπάθειας(neuropathy symptom score, NSS), του δείκτη νευρολογικής ανικανότητας(neuropathy disability score, NDS), τον προσδιορισμό του οδού αντίληψης των δονήσεων (vibration perception threshold, VPT) και την αντίληψης πίεσης 10 g μεμονοινίδιο. Αποτελέσματα: Ποσοστό 10.9 % των ασθενών ήταν σε μονοθεραπεία μεμετφορμίνη, ενώ η πλειοψηφία των ασθενών ήταν ινσουλινοθεραπευόμενοι (60.9%). Σε συνδυασμό δύο αντιδιαβητικών φαρμάκων (πλην ινσουλίνης) βρίσκονταν 17.4 % των ασθενών, ενώ 9.8 % των ασθενών βρίσκονταν υπό θεραπεία με 3 αντιδιαβητικά φάρμακα (πλην ινσουλίνης). Στατιστικά σημαντικές θετικές συσχετίσεις παρατηρήθηκαν μεταξύ ODS και ηλικίας, ΔΜΣ και των δεικτών NSS, NDS και VPT, ενώ στατιστικά σημαντική αρνητική συσχέτιση βρέθηκε με τη δοκιμασία monofilament. Επιπλέον, τo σκορ SRRC συσχετιζόταν στατιστικά σημαντικά και αρνητικά με τον κνημονραχιόνιο δείκτη. Η καλύτερη ευαισθησία και ειδικότητα του NeuropadTM παρατηρήθηκε στα 15 λεπτά εφαρμογής-έναντι της εφαρμογής για 10 λεπτά-του τεστ (δεξιά: ευαισθησία 76%, ειδικότητα 48%, αριστερά: ευαισθησία 79%, ειδικότητα 50%). Τιμές ODS ≥2 και SRRC≥ 4 είχαν ευαισθησία 48% και 55%, αντίστοιχα ενώ η ειδικότητα ήταν 60% και 80%, αντίστοιχα για τη διάγνωση της περιφερικής διαβητικής νευροπάθειας.Συμπέρασμα: Από τις μεθόδους εκτίμησης της ξηροδερμίας των πελμάτων σε άτομα με σακχαρώδη διαβήτη η δερματική δοκιμασία NeuropadTM για 15 λεπτά υπερέχει ως προς τη διάγνωση της περιφερικής διαβητικής νευροπάθειας σε σύγκριση με τη χρήση των ODS και SRRC λόγω της απλότητας, της ευρείας διαθεσιμότητας και της καλύτερης επίδοσής της για τη διάγνωση της περιφερικής διαβητικής νευροπάθειας. Επιπλέον, υπάρχει σημαντική συσχέτιση μεταξύ της ξηροδερμίας του δέρματος στα πέλματα με τους δείκτες της περιφερικής διαβητικής νευροπάθειας.